Når man er allermest sårbar, har man brug for folk, man kan stole på.

Derfor er det heller ikke helt tilfældigt, at det for andet år i træk er jordemødrene, som danskerne peger på som de mest troværdige i Radius' årlige undersøgelse af holdningen til forskellige faggruppers troværdighed.

Det mener Jordemoderforeningens formand Lillian Bondo i hvert fald.

- Folk møder os, når de går igennem noget af det bedste - og også tit noget af det hårdeste, som er sket i deres liv. I de situationer er det vigtigt som jordemødre at kunne kommunikere på en enkel måde for at kunne nå mennesker, som er et sted, hvor de ikke nødvendigvis tager alt ind.

Radius' troværdighedsanalyse 2018 Alle faggrupper er vurderet på en skala fra 1 til 5: Jordemødre 4,15 Sygeplejersker 4,01 Læger 3,95 Politibetjente 3,81 Bibliotekarer 3,78 Ingeniører 3,75 Fysioterapeuter 3,71 Præster 3,66 Tandlæger 3,57 Psykologer 3,54 Soldater 3,53 Skolelærere 3,49 Hjemmehjælpere 3,48 Pædagoger 3,44 Revisorer 3,42 Buschauffører 3,28 Landmænd 3,27 Advokater 3,26 Socialrådgivere 3,15 Håndværkere 3,13 Embedsmænd 2,97 Bankrådgivere 2,88 Ejendomsmæglere 2,56 Journalister 2,50 Bilforhandlere 2,38 Politikere 2,10 Kilde: Radius

Jordemoderformanden er glad for placeringen på sine medlemmers vegne.

- Det her er en cadeau til den indsats, som vores medlemmer gør, når de knokler i hverdagen under nogle krævende betingelser, siger Lillian Bondo om undersøgelsen, som blev offentliggjort torsdag.

Topper for andet år i træk

Jordemødrene kom sidste år med blandt de faggrupper, som de udvalgte danskere er blevet bedt om at forholde sig til, og for andet år i træk topper de troværdighedsanalysen. I alt 2040 danskere i alderen 18-75 år har deltaget i spørgeskemaundersøgelsen, som Radius' har gennemført de seneste 10 år.

På de næste pladser kommer sygeplejersker og læger foran politibetjente og bibliotekarer. I den anden ende af spektret ligger politikere, bilforhandlere og journalister.

- Det er selvfølgelig ikke bare en spøg, men det er da en lidt speciel størrelse. Og vi har både journalister, bilforhandlere og politikere, som er ordentlige og troværdige.

- Jeg ville ikke blive overrasket, hvis vi byttede plads med sygeplejersker og læger her i toppen med jævne mellemrum - generelt har folk tillid til os alle i sundhedsvæsenet.

Placeringen i troværdighedsundersøgelsen bliver dog ikke brugt næste gang, at Lillian Bondo skal forhandle overenskomst for sine medlemmer.